相和歌辭 公無渡河
作者：李白
朝代：唐

paragraphs: 黃河西來決崐崘，咆吼萬里觸龍門。
波滔天，堯咨嗟。
大禹理百川，兒啼不窺家。
殺湍湮洪水，九州始蠶麻。
其害乃去，茫然風沙。
被髮之叟狂而癡，清晨徑流欲奚爲。
旁人不惜妻止之，公無渡河苦渡之。
虎可搏，河難憑。
公果溺死流海湄，有長鯨白齒若雪山。
公乎公乎，挂骨於其間，箜篌所悲竟不還。